32000D0708
L 289/41
JURNALUL OFÍCIAL AL UNIUNII EUROPENE
DECIZIA COMISIEI
din 6 noiembrie 2000
de modificare pentru a treia oară a Deciziei 1999/507/CE privind anumite măsuri de protecție față de anumiți lilieci de fructe, câini și pisici provenind din Malaezia (Peninsula) și Australia
[notificată cu numărul C(2000) 3178]
(Text cu relevanță pentru SEE)
(2000/708/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor veterinare ale animalelor care intră în Comunitate din țări terțe și de modificare a directivelor 89/662/CEE, 90/425/CEE și 90/675/CEE (1), astfel cum a fost modificată ultima dată prin Directiva 96/43/CE (2), în special articolul 18 alineatul (7),
întrucât:
(1)
Prin Decizia 1999/507/CE (3), astfel cum a fost modificată ultima dată prin Decizia 2000/6/CE (4), Comisia adoptă măsuri de protecție față de anumiți lilieci de fructe, câini și pisici provenind din Malaezia (Peninsula) și Australia în ceea ce privește bolile Nipah, respectiv Hendra, măsuri ce prevedeau în special teste de laborator pentru câinii și pisicile destinate importului în Comunitate.
(2)
Boala Hendra, fiind o boală cu declarare obligatorie în conformitate cu legislația australiană, nu a fost semnalată în Australia de la adoptarea Deciziei 1999/507/CE. În consecință, dispozițiile prezentei decizii referitoare la Australia trebuie adaptate la situația bolii în țara respectivă, iar cerința testării în laborator pentru pisicile importate din Australia trebuie retrasă.
(3)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Articolul 3 din Decizia 1999/507/CE se modifică după cum urmează:
1.
A doua liniuță din alineatul (2) se elimină.
2.
Se adaugă alineatul (3) după cum urmează:
„(3) Interdicția prevăzută la alineatul (1) nu se aplică pisicilor în tranzit, cu condiția ca acestea să rămână în perimetrul unui aeroport internațional.”
Articolul 2
Prezenta decizie se adresează statelor membre.
Adoptată la Bruxelles, 6 noiembrie 2000.